b'\n_START_ARTICLE_\nSaku Koivu\n_START_SECTION_\nNuoruus ja ammattilaisuran alku Turun Palloseurassa (1992\xe2\x80\x931995)\n_START_PARAGRAPH_\nKoivu syntyi 23. marraskuuta 1974 Tuire ja Jukka Koivun esikoiseksi. H\xc3\xa4n k\xc3\xa4vi peruskoulun ala-asteen Turun Hepokullassa, yl\xc3\xa4asteen Rieskal\xc3\xa4hteen koulussa ja valmistui ylioppilaaksi Aurajoen urheilulukiosta vuonna 1993. H\xc3\xa4n k\xc3\xa4vi 15-vuotiaana j\xc3\xa4\xc3\xa4kiekkorippikoulun Turun Ruissalossa ja harrasti j\xc3\xa4\xc3\xa4kiekon ohella jalkapalloa monen muun ik\xc3\xa4isens\xc3\xa4 tavoin. 15-vuotiaana h\xc3\xa4n oli merkitt\xc3\xa4v\xc3\xa4ss\xc3\xa4 roolissa Turun Palloseuran C-nuorten joukkueen voittaessa Suomen mestaruuden._NEWLINE_Lukiovuosina j\xc3\xa4\xc3\xa4kiekko sai yh\xc3\xa4 vankemman jalansijan Koivun el\xc3\xa4m\xc3\xa4ss\xc3\xa4, ja h\xc3\xa4n teki debyyttins\xc3\xa4 j\xc3\xa4\xc3\xa4kiekon SM-liigassa kaudella 1992\xe2\x80\x931993 Turun Palloseuran liigamiehist\xc3\xb6ss\xc3\xa4 Vladimir Jurzinovin valmennuksessa. 46 ottelua runkosarjassa pelannut Koivu oli merkitt\xc3\xa4v\xc3\xa4ss\xc3\xa4 osassa turkulaisseuran edetess\xc3\xa4 Suomen mestaruuteen vuoden 1993 kev\xc3\xa4\xc3\xa4ll\xc3\xa4, mutta todellisen l\xc3\xa4pimurtonsa SM-liigaan h\xc3\xa4n teki seuraavalla kaudella viimeistelless\xc3\xa4\xc3\xa4n runkosarjan 47 ottelussa tehopisteet 23+30=53. H\xc3\xa4n oli liigan paras maalintekij\xc3\xa4 ylivoimalla viimeistelty\xc3\xa4\xc3\xa4n runkosarjan aikana 11 ylivoimaosumaa. Pudotuspeleiss\xc3\xa4 Koivu joukkueineen selviytyi loppuotteluun mutta j\xc3\xa4i hopealle h\xc3\xa4vitty\xc3\xa4\xc3\xa4n Helsingin Jokereille. Koivu valittiin SM-liigan vuoden pelaajaksi, ja seuraavalla kaudella h\xc3\xa4n nousi Turun Palloseuran todelliseksi johtohahmoksi voittaessaan koko SM-liigan pistep\xc3\xb6rssin sek\xc3\xa4 runkosarjassa (27+47=74) ett\xc3\xa4 pudotuspeleiss\xc3\xa4 (7+10=17). Koivun johdolla TPS voitti loppuotteluissa Helsingin Jokerit ja Koivu palkittiin kauden p\xc3\xa4\xc3\xa4tteeksi pudotuspelien parhaalle pelaajalle annettavalla Jari Kurri -palkinnolla, pistep\xc3\xb6rssin voittajalle annettavalla Veli-Pekka Ketola -palkinnolla sek\xc3\xa4 runkosarjan parhaalle pelaajalle my\xc3\xb6nnett\xc3\xa4v\xc3\xa4ll\xc3\xa4 Lasse Oksanen -palkinnolla. H\xc3\xa4n oli j\xc3\xa4lleen liigan tehokkain ylivoimapelaaja tehty\xc3\xa4\xc3\xa4n runkosarjan 27 maalistaan 11 ylivoimatilanteiden aikana. Lis\xc3\xa4ksi SM-liigan pelaajat \xc3\xa4\xc3\xa4nestiv\xc3\xa4t h\xc3\xa4net keskuudestaan parhaaksi ja n\xc3\xa4in ollen h\xc3\xa4net palkittiin Kultaisella kyp\xc3\xa4r\xc3\xa4ll\xc3\xa4. Koivu valittiin my\xc3\xb6s SM-liigan t\xc3\xa4hdist\xc3\xb6kent\xc3\xa4lliseen ja Osuuspankki palkitsi h\xc3\xa4net vuoden avainpelaajana. Kahden SM-kullan ja kev\xc3\xa4\xc3\xa4n 1995 maailmanmestaruuden j\xc3\xa4lkeen Koivu siirtyi Pohjois-Amerikan NHL:\xc3\xa4\xc3\xa4n.\n_START_SECTION_\nSeuraikoniksi Montreal Canadiensissa (1995\xe2\x80\x932009)\n_START_PARAGRAPH_\nVoitettuaan Suomessa kaksi SM-kultaa Turun Palloseuran kanssa ja maailmanmestaruuden maajoukkueessa Koivu p\xc3\xa4\xc3\xa4tti siirty\xc3\xa4 luomaan uraansa NHL:\xc3\xa4\xc3\xa4n ja Montreal Canadiensiin, joka oli varannut Koivun NHL:\xc3\xa4\xc3\xa4n vuoden 1993 varaustilaisuudessa ensimm\xc3\xa4isell\xc3\xa4 kierroksella numerolla 21. Koivu avasi maalitilins\xc3\xa4 NHL:ss\xc3\xa4 runkosarjan seitsem\xc3\xa4nness\xc3\xa4 ottelussaan Los Angeles Kingsi\xc3\xa4 vastaan, ja yhteens\xc3\xa4 h\xc3\xa4n teki tulokaskaudellaan 1995\xe2\x80\x931996 tehopisteet 20+25=45, ja h\xc3\xa4n oli NHL:n tulokkaiden keskuudesta pisteiden valossa nelj\xc3\xa4nneksi paras. H\xc3\xa4n sai jo ensimm\xc3\xa4isell\xc3\xa4 kaudella Montr\xc3\xa9alissa valtavasti vastuuta osallistuen muun muassa jokaiseen runkosarjan 82 otteluun, ja Canadiens saavutti kaudella my\xc3\xb6s pudotuspelipaikan pudoten kuitenkin jo avauskierroksellaan New York Rangersin edetess\xc3\xa4 jatkoon. Pudotuspeleiss\xc3\xa4 Koivu oli joukkueensa nelj\xc3\xa4nneksi tehokkain pelaaja._NEWLINE_Seuraavana syksyn\xc3\xa4 Koivu johti koko NHL:n pistep\xc3\xb6rssi\xc3\xa4 aloitettuaan kauden loistavasti, mutta loukattuaan polvensa h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n kaukalot joksikin aikaa. Toivuttuaan Koivu ylsi j\xc3\xa4lleen komeaan pelivireeseen, ja h\xc3\xa4n saavuttikin runkosarjan 50 ottelussa yhteens\xc3\xa4 56 tehopistett\xc3\xa4._NEWLINE_Kaudella 1997\xe2\x80\x931998 Koivu ehti pelaamaan yli 60 ottelua ja merkkauttaen 57 tehopistett\xc3\xa4, ja h\xc3\xa4net valittiin my\xc3\xb6s NHL:n t\xc3\xa4hdist\xc3\xb6otteluun vuoden 1998 puolella. H\xc3\xa4n muodosti t\xc3\xa4hdist\xc3\xb6ottelussa maajoukkueesta tutun hy\xc3\xb6kk\xc3\xa4yskolmikon Jere Lehtisen ja Teemu Sel\xc3\xa4nteen kanssa saavuttaen ottelussa kolme sy\xc3\xb6tt\xc3\xb6pistett\xc3\xa4 Sel\xc3\xa4nteen tehty\xc3\xa4 ottelussa kyp\xc3\xa4r\xc3\xa4tempun._NEWLINE_Koivun merkitys Montr\xc3\xa9alin joukkueelle kasvoi kausi kaudelta yh\xc3\xa4 suuremmaksi, ja johdonmukaisena seurauksena h\xc3\xa4net valittiin ennen kauden 1999\xe2\x80\x932000 alkua j\xc3\xa4rjestyksess\xc3\xa4\xc3\xa4n Canadiensin seurahistorian 32. kapteeniksi. H\xc3\xa4nest\xc3\xa4 tuli my\xc3\xb6s ensimm\xc3\xa4inen eurooppalainen kapteeni seuran historiassa, sill\xc3\xa4 aiemmin jokainen Montr\xc3\xa9alin kapteeni, poikkeuksena yhdysvaltalainen Chris Chelios, oli kansalaisuudeltaan kanadalainen. Ensimm\xc3\xa4isell\xc3\xa4 kaudellaan kapteenina Koivu pelasi loukkaantumisten vuoksi vain 24 ottelua tehopistein 3+18=21, ja h\xc3\xa4n muodosti varsin tehokkaan kaksikon Mark Recchin kanssa. Seuraavaa kautta haittasi j\xc3\xa4lleen uusi polvivamma, mink\xc3\xa4 takia Koivun runkosarja rajautui 54 ottelun mittaiseksi. Terveen\xc3\xa4 pelatessaan Koivu oli kuitenkin joukkueensa ykk\xc3\xb6snimi, ja h\xc3\xa4n saavuttikin kaudella loukkaantumisista huolimatta 47 tehopistett\xc3\xa4._NEWLINE_Vuoden 2001 syksyll\xc3\xa4 Koivun diagnosoitiin sairastavan sy\xc3\xb6p\xc3\xa4tauti non-Hodgkinin lymfoomaa, joka havaittiin Koivun ollessa huonovointinen lentomatkalla Suomesta Montr\xc3\xa9aliin. Vaikka h\xc3\xa4nen sytostaattihoitonsa k\xc3\xa4ynnistettiinkin pikaisesti, h\xc3\xa4nen peliuransa ja koko el\xc3\xa4m\xc3\xa4ns\xc3\xa4 olivat hetkellisesti vaakalaudalla.  Koivu kertoi diagnoosin olleen h\xc3\xa4nelle valtava \xc5\xa1okki, ja h\xc3\xa4n oli sairautensa vuoksi kauden 2001\xe2\x80\x932002 l\xc3\xa4hes kokonaan poissa. Koivu vannoi Canadiensin j\xc3\xa4rjest\xc3\xa4m\xc3\xa4ss\xc3\xa4 lehdist\xc3\xb6tilaisuudessa kuitenkin sel\xc3\xa4tt\xc3\xa4v\xc3\xa4ns\xc3\xa4 sairautensa ja palaavan j\xc3\xa4\xc3\xa4lle, ennen kuin h\xc3\xa4nen poissaoloaan olisi ehditty edes huomata. H\xc3\xa4n oli sivussa j\xc3\xa4\xc3\xa4kiekkoilusta kaikkiaan seitsem\xc3\xa4n kuukautta saaden hoitovaiheessa vatsanseudun sy\xc3\xb6v\xc3\xa4n taltuttamiseksi kemoterapiaa, joka p\xc3\xa4\xc3\xa4ttyi vuoden 2002 helmikuun alussa kahdeksan l\xc3\xa4\xc3\xa4kehoitokuurin j\xc3\xa4lkeen. Solumyrkkyhoitojen loputtua Koivu k\xc3\xa4vi l\xc3\xa4pi kuuden viikon harjoituskuurin, kunnes sai l\xc3\xa4\xc3\xa4k\xc3\xa4reilt\xc3\xa4 vihdoin luvan palata takaisin kaukaloon. Koivu kertoi my\xc3\xb6hemmin keskustelleensa paljon muun muassa Mario Lemieuxin, Lance Armstrongin, ja John Cullenin kanssa sairaudestaan, sill\xc3\xa4 jokainen my\xc3\xb6s edell\xc3\xa4 mainituista urheilijoista oli voittanut sy\xc3\xb6v\xc3\xa4n ja palannut onnistuneesti oman lajinsa huipulle. Lis\xc3\xa4ksi h\xc3\xa4n sai tuhansittain positiivisia kannustuksia sis\xc3\xa4lt\xc3\xa4neit\xc3\xa4 kirjeit\xc3\xa4 ja s\xc3\xa4hk\xc3\xb6posteja j\xc3\xa4\xc3\xa4kiekkoammattilaisilta ja -faneilta. My\xc3\xb6s maailman arvostetuin j\xc3\xa4\xc3\xa4kiekkolehti The Hockey News kirjoitti Koivun sairastumisesta mittavan artikkelin toivottaen h\xc3\xa4nelle voimia el\xc3\xa4m\xc3\xa4ns\xc3\xa4 taisteluun. Liukuessaan j\xc3\xa4\xc3\xa4lle ennen ottelun aloittamista Koivu sai valtaisat suosionosoitukset paitsi kotiyleis\xc3\xb6lt\xc3\xa4\xc3\xa4n, my\xc3\xb6s vierasjoukkue Ottawa Senatorsin pelaajilta ja kannattajilta. Paluunsa my\xc3\xb6t\xc3\xa4 Koivu ehti sy\xc3\xb6p\xc3\xa4hoitojen j\xc3\xa4lkeen j\xc3\xa4\xc3\xa4lle jo kev\xc3\xa4\xc3\xa4n viimeisiin runkosarjaotteluihin sek\xc3\xa4 pudotuspeleihin. H\xc3\xa4n merkkautti pelaamissaan kolmessa runkosarjan ottelussa kaksi sy\xc3\xb6tt\xc3\xb6pistett\xc3\xa4, ja pudotuspeleiss\xc3\xa4 h\xc3\xa4n p\xc3\xa4\xc3\xa4si vauhtiin toden teolla iskem\xc3\xa4ll\xc3\xa4 12 pudotuspeliottelussa tehopisteet 4+6=10. Onnistuneen paluun johdosta Koivu palkittiin sisukkuutta, urheiluhenke\xc3\xa4 ja omistautumista j\xc3\xa4\xc3\xa4kiekolle osoittaneena pelaajana Bill Masterton Memorial Trophylla. Palkinnolla haluttiin kunnioittaa Koivun sy\xc3\xb6p\xc3\xa4\xc3\xa4 vastaa k\xc3\xa4ym\xc3\xa4\xc3\xa4 taistelua sek\xc3\xa4 sy\xc3\xb6p\xc3\xa4hoitojen raskauden huomioon ottaen uskomattoman nopeaa kaukaloon paluuta. Koivun nopea toipuminen ja raskas kamppailu sy\xc3\xb6p\xc3\xa4\xc3\xa4 vastaan nosti h\xc3\xa4net lopullisesti Montr\xc3\xa9alin ikonien joukkoon ja seuran kannattajien syd\xc3\xa4miin. Koivu on sy\xc3\xb6v\xc3\xa4st\xc3\xa4 toipumisensa j\xc3\xa4lkeen tehnyt ty\xc3\xb6t\xc3\xa4 sy\xc3\xb6p\xc3\xa4potilaiden hyv\xc3\xa4ksi nime\xc3\xa4\xc3\xa4n kantavan Saku Koivu Foundation-s\xc3\xa4\xc3\xa4ti\xc3\xb6n avulla. H\xc3\xa4n muun muassa rahoitti s\xc3\xa4\xc3\xa4ti\xc3\xb6n avulla sy\xc3\xb6p\xc3\xa4hoidossa keskeisen PET-kameran Montr\xc3\xa9alin keskussairaalalle lahjoittaen sairaalalle tuhat Kanadan dollaria jokaisesta Canadiensin ker\xc3\xa4\xc3\xa4m\xc3\xa4st\xc3\xa4 sarjapisteest\xc3\xa4 kauden 2002\xe2\x80\x932003 aikana._NEWLINE_Koivu esiintyi vuoden 2002 syksyll\xc3\xa4 julkaistun NHL 2003-videopelin Suomessa julkaistun painoksen kansikuvassa. Pelin julkaisseen EA Sportsin kanssa sopimuksen pelin kansikuvaa koskien solminut Koivu lahjoitti sopimuksesta saamansa korvauksen Turun yliopistolliselle keskussairaalalle, ja my\xc3\xb6s sairaalan lastenosasto ja sy\xc3\xb6p\xc3\xa4osasto saivat k\xc3\xa4ytt\xc3\xb6\xc3\xb6ns\xc3\xa4 EA Sportsin videopelej\xc3\xa4, televisioita ja pelikonsoleita eri valmistajilta. Vuoden 2003 tammikuussa The Hockey News listasi Koivun j\xc3\xa4\xc3\xa4kiekon vaikutusvaltaisimmaksi suomalaiseksi. Koivun sijoitus lehden sadan vaikutusvaltaisimman j\xc3\xa4\xc3\xa4kiekkoihmisen listalla oli 70._NEWLINE_Koivu pelasi urallaan vasta toisen kerran runkosarjan jokaisessa 82 ottelussa ilman loukkaantumisia kaudella 2002\xe2\x80\x932003. Sy\xc3\xb6v\xc3\xa4st\xc3\xa4 toipunut Koivu oli kaudella huikeassa pelivireess\xc3\xa4 merkkauttaen NHL-uransa siihenastisen piste-enn\xc3\xa4tyksens\xc3\xa4 tehden 21 maalia, 50 maalisy\xc3\xb6tt\xc3\xb6\xc3\xa4 ja n\xc3\xa4in ollen yhteens\xc3\xa4 71 tehopistett\xc3\xa4. H\xc3\xa4n oli runkosarjassa joukkueensa paras pistemies, ja erinoimaisesti sujuneen paluun NHL:\xc3\xa4\xc3\xa4n kruunasi valinta NHL:n t\xc3\xa4hdist\xc3\xb6otteluun. H\xc3\xa4n joutui kuitenkin j\xc3\xa4tt\xc3\xa4m\xc3\xa4\xc3\xa4n tapahtuman v\xc3\xa4liin rutiinimaisen l\xc3\xa4\xc3\xa4k\xc3\xa4rintarkastuksen vuoksi, sill\xc3\xa4 Koivun tuli tarkistuttaa toipumisensa edistyminen imukesolmusy\xc3\xb6v\xc3\xa4n j\xc3\xa4lkeen. Vaikka kausi oli henkil\xc3\xb6kohtainen menestys Koivulle, Montr\xc3\xa9al j\xc3\xa4i seitsem\xc3\xa4n pisteen p\xc3\xa4\xc3\xa4h\xc3\xa4n pudotuspeleist\xc3\xa4 ja sijoittui it\xc3\xa4isess\xc3\xa4 konferenssissa kymmenenneksi._NEWLINE_Koivun pelaaminen k\xc3\xa4rsi j\xc3\xa4lleen loukkaatumisista kaudella 2003\xe2\x80\x932004. H\xc3\xa4n loukkasi polvensa harjoitusottelussa ennen kauden alkua, mink\xc3\xa4 vuoksi h\xc3\xa4n joutui olemaan sivussa kaukalosta 13 runkosarjaottelun ajan. H\xc3\xa4n onnistui tekem\xc3\xa4\xc3\xa4n kuitenkin j\xc3\xa4lleen onnistuneen paluun kaukaloon, ja ennen runkosarjan p\xc3\xa4\xc3\xa4ttymist\xc3\xa4 h\xc3\xa4n ehti merkkauttaa 55 tehopistett\xc3\xa4 johdattaen Montr\xc3\xa9alin pudotuspeleihin, jossa Koivu loisti ja oli j\xc3\xa4lleen joukkueensa tehokkain pelaaja. Montr\xc3\xa9alin tie mestaruustavoittelussa katkesi kuitenkin lyhyeen, kun joukkue putosi toisella kierroksella Tampa Bay Lightningia vastaan._NEWLINE_NHL-kauden 2004\xe2\x80\x932005 peruutti ty\xc3\xb6sulku, kun seuraomistajat ja liigan pelaajayhdistys eiv\xc3\xa4t p\xc3\xa4\xc3\xa4sseet yksimielisyyteen uuden ty\xc3\xb6ehtosopimuksen suhteen. H\xc3\xa4n harjoitteli alkusyksyst\xc3\xa4 Sveitsin Nationalliga A-seura Kloten Flyersin, jota valmensi Koivun SM-liigavuosien menestysvalmentaja Vladimir Jurzinov, kanssa ja h\xc3\xa4nen ennakoitiin pelaavan ty\xc3\xb6sulun aikana Sveitsiss\xc3\xa4, mutta lopulta Koivu siirtyi Suomeen ja Turun Palloseuran riveihin. Tuolloin turkulaisseuran p\xc3\xa4\xc3\xa4valmentajana toimi h\xc3\xa4nen is\xc3\xa4ns\xc3\xa4 Jukka, mutta sit\xc3\xa4 vastoin h\xc3\xa4nen pikkuveljens\xc3\xa4 Mikko Koivu oli ehtinyt jo l\xc3\xa4hte\xc3\xa4 k\xc3\xa4ynnist\xc3\xa4m\xc3\xa4\xc3\xa4n kansainv\xc3\xa4list\xc3\xa4 uraansa siirtym\xc3\xa4ll\xc3\xa4 AHL-liiga Houston Aerosiin. J\xc3\xa4\xc3\xa4kiekon SM-liigassa Koivu pelasi 20 runkosarjaottelua tehden 16 tehopistett\xc3\xa4, ja pudotuspelien kuudessa ottelussa h\xc3\xa4nen tililleen kertyi yhteens\xc3\xa4 viisi tehopistett\xc3\xa4. My\xc3\xb6s Suomessa Koivun otteita varjosti polvivamma, sill\xc3\xa4 h\xc3\xa4n v\xc3\xa4\xc3\xa4nsi polvensa ottelussa Jyv\xc3\xa4skyl\xc3\xa4n JYPi\xc3\xa4 vastaan. Koivu loukkaantui vain viisi sekuntia ennen toisen er\xc3\xa4n loppua kaksinkamppailutilanteen seurauksena kaatuen pahasti jalkansa p\xc3\xa4\xc3\xa4lle, mink\xc3\xa4 johdosta polvi jouduttiin luonnollisesti magneettikuvaamaan. Magneettikuvauksissa selvisi, ett\xc3\xa4 vamma oli pel\xc3\xa4tty\xc3\xa4 lievempi, sill\xc3\xa4 Koivun nivelsiteist\xc3\xa4 ei l\xc3\xb6ytynyt vaurioita. Sen sijaan h\xc3\xa4nen reisilihaksensa repe\xc3\xa4m\xc3\xa4n vuoksi l\xc3\xa4\xc3\xa4k\xc3\xa4rit eiv\xc3\xa4t antaneet Koivulle pelilupaa._NEWLINE_Kaudella 2005\xe2\x80\x932006 Koivu pelasi runkosarjassa 71 ottelua tehden 62 tehopistett\xc3\xa4. Kev\xc3\xa4\xc3\xa4ll\xc3\xa4 2006 Koivu k\xc3\xa4rsi j\xc3\xa4lleen vakavan loukkaantumisen, kun Carolina Hurricanesin hy\xc3\xb6kk\xc3\xa4\xc3\xa4j\xc3\xa4 Justin Williamsin maila osui vahingossa Koivun silm\xc3\xa4\xc3\xa4n. Runsaasti verta vuotanut Koivu vietiin kaukalosta suoraan Montr\xc3\xa9alin keskussairaalaan, ja vasemman silm\xc3\xa4n yl\xc3\xa4puolelle osunut isku vei n\xc3\xa4\xc3\xb6n h\xc3\xa4nen silm\xc3\xa4st\xc3\xa4\xc3\xa4n l\xc3\xa4hes kokonaan. Lis\xc3\xa4ksi silm\xc3\xa4n yl\xc3\xa4puolella sijaitseva luu murtui, ja silm\xc3\xa4\xc3\xa4n p\xc3\xa4\xc3\xa4tyi runsaasti verta. Silm\xc3\xa4 jouduttiinkin leikkaamaan, mutta Koivu ei en\xc3\xa4\xc3\xa4 pelannut kauden aikana vammansa vuoksi._NEWLINE_Silm\xc3\xa4vammastaan toipunut Koivu teki j\xc3\xa4lleen uuden henkil\xc3\xb6kohtaisen piste-enn\xc3\xa4tyksens\xc3\xa4 kaudella 2006\xe2\x80\x932007, kun h\xc3\xa4n teki 81 runkosarjan ottelussa 22 maalia ja 53 sy\xc3\xb6tt\xc3\xb6pistett\xc3\xa4, merkkauttaen n\xc3\xa4in ollen yhteens\xc3\xa4 75 tehopistett\xc3\xa4. 9. tammikuuta 2007 Koivu saavutti uuden merkkipaalun urallaan, kun Canadiens kaatoi Atlanta Thrashersin kotiareenallaan lukemin 4\xe2\x80\x932. Koivu saavutti ottelussa NHL-uransa 500. tehopisteen, ja h\xc3\xa4nest\xc3\xa4 tuli kaikkien aikojen viides suomalainen j\xc3\xa4\xc3\xa4kiekkoilija joka ylitti kyseisen rajan: ennen h\xc3\xa4nt\xc3\xa4 kyseiseen merkkipaaluun olivat enn\xc3\xa4tt\xc3\xa4neet Jari Kurri, Teemu Sel\xc3\xa4nne, Esa Tikkanen ja Teppo Numminen. Koivun hyvist\xc3\xa4 otteista huolimatta Montr\xc3\xa9al ei edennyt pudotuspeleihin, mutta Koivu sen sijaan palkittiin kauden p\xc3\xa4\xc3\xa4tteeksi King Clancy Trophylla kunnianosoituksena ty\xc3\xb6st\xc3\xa4, jota h\xc3\xa4n teki kaukalon ulkopuolella sy\xc3\xb6v\xc3\xa4st\xc3\xa4 k\xc3\xa4rsivien hyv\xc3\xa4ksi._NEWLINE_Vuonna 2007 Calgary Flamesin Miikka Kiprusoff, Vancouver Canucksin Sami Salo, Saku Koivu ja h\xc3\xa4nen veljens\xc3\xa4, Minnesota Wildin Mikko Koivu, sijoittivat jokainen kasvattajaseuraansa Turun Palloseuraan._NEWLINE_Seuraavalla kaudellaan 2007\xe2\x80\x932008 Koivu jatkoi Canadiensissa ja sen kapteenina. Impact! Magazine listasi Koivun Montr\xc3\xa9alin historian 10. parhaaksi kapteeniksi sitten 1980-luvun lopun Koivun merkkauttaessa 56 tehopistett\xc3\xa4. Montreal sijoittui oman konferenssinsa ensimm\xc3\xa4iseksi ja eteni suurin odotuksin pudotuspeleihin, miss\xc3\xa4 Koivu joutui j\xc3\xa4lleen sivuun loukkaannuttuaan. Pudotuspelien seitsem\xc3\xa4ss\xc3\xa4 ottelussaan h\xc3\xa4n kuitenkin oli j\xc3\xa4lleen oivassa vireess\xc3\xa4 tehty\xc3\xa4\xc3\xa4n kolme maalia ja yhdeks\xc3\xa4n tehopistett\xc3\xa4._NEWLINE_Kausi 2008\xe2\x80\x932009 oli Koivun viimeinen Montr\xc3\xa9alissa. Kausi oli Montr\xc3\xa9alille jo sadas NHL-kausi, mink\xc3\xa4 vuoksi joukkueella oli kovat paineet menestymisen suhteen. 18. lokakuuta 2008 Koivu nousi seitsem\xc3\xa4nnelle sijalle Canadiensin kaikkien aikojen sy\xc3\xb6tt\xc3\xb6tilastossa ohittaen seuralegenda Maurice Richardin Canadiensin voittaessa Phoenix Coyotesin luvuin 4\xe2\x80\x931. Seuraavassa ottelussaan kaksi p\xc3\xa4iv\xc3\xa4\xc3\xa4 my\xc3\xb6hemmin Koivu merkkautti uransa 600. tehopisteen NHL:n runkosarjassa Montr\xc3\xa9alin voittaessa Florida Panthersin kotonaan numeroin 3\xe2\x80\x931. Lis\xc3\xa4ksi 30. lokakuuta pelatussa ottelussa Koivun veljekset kohtasivat ensi kertaa NHL-kaukalossa, kun Mikko Koivun edustama Minnesota Wild kohtasi Montrealin. Kyseess\xc3\xa4 oli ensimm\xc3\xa4inen kerta NHL:ss\xc3\xa4, kun eri seuroja edustavat veljekset kohtasivat toisensa omien seurojensa kapteeneina. Sakun edustama Montr\xc3\xa9al voitti lopulta kyseisen ottelun. 14. helmikuuta 2009 Koivu jatkoi nousuaan seuransa sy\xc3\xb6tt\xc3\xb6tilastossa ohittaen Yvan Cournoyerin pohjustettuaan kaksi osumaa Montr\xc3\xa9alin voittaessa Atlanta Thrashersin numeroin 4\xe2\x80\x932 ja n\xc3\xa4in ollen nousten jo kuudennelle sijalle. Kauden aikana Koivu ker\xc3\xa4si yhteens\xc3\xa4 50 tehopistett\xc3\xa4, mutta joukkueena Canadiens ei menestynyt juuri ollenkaan. Kauden p\xc3\xa4\xc3\xa4tteeksi Montr\xc3\xa9al ei en\xc3\xa4\xc3\xa4 tarjonnut Koivulle jatkosopimusta, vaan panosti pitk\xc3\xa4aikaisen kapteeninsa sijaan Scott Gomeziin ja Mike Cammalleriin, jotka solmivat seuran kanssa sen historian rahakkaimmat sopimukset. Koivun viimeinen kausi seuran kanssa p\xc3\xa4\xc3\xa4ttyi karvaaseen 0\xe2\x80\x934-tappioon Boston Bruinsille pudotuspeleiss\xc3\xa4, eik\xc3\xa4 h\xc3\xa4n saavuttanut seuran riveiss\xc3\xa4 yht\xc3\xa4k\xc3\xa4\xc3\xa4n mestaruutta.\n_START_SECTION_\nUran p\xc3\xa4\xc3\xa4ttymisen j\xc3\xa4lkeen\n_START_PARAGRAPH_\nKoivu kertoi j\xc3\xa4\xc3\xa4v\xc3\xa4ns\xc3\xa4 uransa j\xc3\xa4lkeen asumaan perheineen etel\xc3\xa4iseen Kaliforniaan, Irvinen kaupunkiin ollakseen mukana tytt\xc3\xa4rens\xc3\xa4 Ilonan jalkapallojoukkueen ja poikansa Aatoksen j\xc3\xa4\xc3\xa4kiekkojoukkueen valmennuksessa ja pit\xc3\xa4\xc3\xa4kseen v\xc3\xa4livuoden ammattilaisurheilusta. Jo lopettamisp\xc3\xa4\xc3\xa4t\xc3\xb6ksens\xc3\xa4 j\xc3\xa4lkeen Koivu alkoi kuitenkin saada ty\xc3\xb6tarjouksia ammattilaisj\xc3\xa4\xc3\xa4kiekkoilun parista, sill\xc3\xa4 Anaheim Ducksin, Turun Palloseuran ja Suomen j\xc3\xa4\xc3\xa4kiekkomaajoukkueen uutisoitiin neuvottelevan Koivun kanssa ty\xc3\xb6teht\xc3\xa4vist\xc3\xa4 tulevaisuutta koskien._NEWLINE_Koivu liittyi vuosien 2015\xe2\x80\x932016 taitteessa  Turun Palloseuran junioripuolen valmennusteht\xc3\xa4viin ja toimii yhten\xc3\xa4 apuvalmentajana TPS:n 05-ik\xc3\xa4luokassa._NEWLINE_Pelaajauransa p\xc3\xa4\xc3\xa4ttymisen j\xc3\xa4lkeen kanadalainen televisiokanava RDS tuotti Koivun urasta kertoneen dokumentin Sisu: le courage d\xe2\x80\x99un capitaine (suom. Sisu \xe2\x80\x93 kapteenin rohkeus). Suomen tasavallan presidentti Sauli Niinist\xc3\xb6 kutsui Koivun my\xc3\xb6s itsen\xc3\xa4isyysp\xc3\xa4iv\xc3\xa4n vastaanotolle, ja Montr\xc3\xa9al Canadiens ilmoitti kunnioittavansa pitk\xc3\xa4aikaisen kapteeninsa uraa joulukuun 18. p\xc3\xa4iv\xc3\xa4 Anaheim Ducksia vastaan pelattavassa ottelussa.\n_START_SECTION_\nMaajoukkue\n_START_PARAGRAPH_\nKoivu p\xc3\xa4\xc3\xa4si debytoimaan Suomen j\xc3\xa4\xc3\xa4kiekkomaajoukkueessa vuonna 1994 pelaten sek\xc3\xa4 Lillehammerin olympiaturnauksessa ett\xc3\xa4 MM-turnauksessa Italiassa. Koivu p\xc3\xa4\xc3\xa4si molemmissa kisoissaan v\xc3\xa4litt\xc3\xb6m\xc3\xa4sti mitalikantaan, sill\xc3\xa4 Lillehammerin olympialaiset tuottivat Koivulle pronssimitalin ja MM-kilpailut hopeaa. Tuolloin Koivu, Turun Palloseurassa h\xc3\xa4nen kanssaan pelannut Jere Lehtinen sek\xc3\xa4 Helsingin IFK:n Ville Peltonen pelasivat ensimm\xc3\xa4isen kerran samassa hy\xc3\xb6kk\xc3\xa4yskolmikossa, ja vuotta my\xc3\xb6hemmin Ruotsissa j\xc3\xa4rjestetyiss\xc3\xa4 MM-kilpailuissa sama kolmikko oli hyvin merkitt\xc3\xa4v\xc3\xa4ss\xc3\xa4 osassa Suomen edetess\xc3\xa4 historiansa ensimm\xc3\xa4iseen maailmanmestaruuteen. Ruotsia vastaan pelatussa loppuottelussa Peltonen teki kyp\xc3\xa4r\xc3\xa4tempun Koivun merkkauttaessa kaksi sy\xc3\xb6tt\xc3\xb6pistett\xc3\xa4, ja n\xc3\xa4in ollen Koivu voitti yhden kev\xc3\xa4\xc3\xa4n aikana sek\xc3\xa4 Suomen mestaruuden ett\xc3\xa4 MM-kullan._NEWLINE_Maajoukkuetta edustaessaan Koivu on l\xc3\xa4hes poikkeuksetta toiminut aina joukkueensa kapteenina. H\xc3\xa4n pelasi ensimm\xc3\xa4ist\xc3\xa4 kertaa Suomen kapteenina vuoden 1998 talviolympialaisissa Naganossa. Koivu oli turnauksen k\xc3\xa4rkinimi\xc3\xa4 tehopistein 2+8=10, ja h\xc3\xa4n jakoi olympiaturnauksen pistep\xc3\xb6rssin voiton Teemu Sel\xc3\xa4nteen (4+6=10) kanssa. H\xc3\xa4n muodosti tehokkaan hy\xc3\xb6kk\xc3\xa4yskolmikon Sel\xc3\xa4nteen ja Jere Lehtisen kanssa, mutta Sel\xc3\xa4nne loukkaantui turnauksen v\xc3\xa4lieriss\xc3\xa4 ja n\xc3\xa4in ollen Ville Peltonen nostettiin j\xc3\xa4lleen Koivun ja Lehtisen rinnalle. Ven\xc3\xa4j\xc3\xa4 sys\xc3\xa4si Suomen turnauksen pronssiotteluun Kanadaa vastaan. Koivu sy\xc3\xb6tti ottelussa Lehtisen 2\xe2\x80\x931-maalin sek\xc3\xa4 Peltosen iskem\xc3\xa4n voittomaalin Suomen voittaessa pronssia. Kev\xc3\xa4\xc3\xa4n 1998 MM-kilpailuihin Koivu ei p\xc3\xa4\xc3\xa4ssyt osallistumaan loukkaantumisen vuoksi, mutta vuoden 1999 MM-kilpailuissa Koivu oli loistavassa iskussa; h\xc3\xa4n voitti turnauksen pistep\xc3\xb6rssin tehoin 4+12=16 viiden pisteen erolla turnauksen parhaaksi pelaajaksi valittuun Teemu Sel\xc3\xa4nteeseen, h\xc3\xa4net palkittiin turnauksen parhaana hy\xc3\xb6kk\xc3\xa4\xc3\xa4j\xc3\xa4n\xc3\xa4 ja valittiin my\xc3\xb6s turnauksen t\xc3\xa4hdist\xc3\xb6kent\xc3\xa4lliseen. Koivun tehot tuolta turnaukselta on Suomen MM-tehopiste-enn\xc3\xa4tys. Vuonna 2013 Petri Kontiola jakoi t\xc3\xa4m\xc3\xa4n sijan h\xc3\xa4nen kanssaan MM- tehopistein 8+8=16._NEWLINE_Sy\xc3\xb6p\xc3\xa4ns\xc3\xa4 vuoksi Koivu esiintyi seuraavan kerran maajoukkuepaidassa vasta vuoden 2003 MM-kilpailuissa. Tehopistein 1+10=11 Koivu jakoi turnauksen pistep\xc3\xb6rssin viidennen sijan Sel\xc3\xa4nteen (8+3=11) kanssa, mutta Suomen osalta turnaus oli katastrofaalinen, kun Ruotsi sys\xc3\xa4si kisais\xc3\xa4nt\xc3\xa4n\xc3\xa4 toimineen Suomen tylysti ulos jatko-otteluista voitettuaan joukkueiden v\xc3\xa4lisen puoliv\xc3\xa4lier\xc3\xa4ottelun lukemin 6\xe2\x80\x935. T\xc3\xa4m\xc3\xa4 oli Suomelle todellinen katastrofi, sill\xc3\xa4 joukkue oli johtanut ottelua jo lukemin 1\xe2\x80\x935 ennen kuin Ruotsi nousi rinnalle ja lopulta ohi kaksi maalia tehneen Peter Forsbergin johdolla. Vuoden 2004 maailmancupissa kolmella maalillaan Suomen joukkueen parhaaksi maalintekij\xc3\xa4ksi ylt\xc3\xa4nyt Koivu joutui joukkueineen nielem\xc3\xa4\xc3\xa4n j\xc3\xa4lleen katkeran tappion Kanadan voittaessa loppuottelun numeroin 3\xe2\x80\x932._NEWLINE_Vuonna 2006 Koivu koki kenties yhden uransa katkerimmista tappioista. Loistavasti Torinon talviolympialaisissa kiekkoillut Suomi eteni puhtaasti ilman tappioita aina loppuotteluun, jossa Ruotsi voitti \xc3\xa4\xc3\xa4rimm\xc3\xa4isen tiukan ottelun p\xc3\xa4\xc3\xa4tteeksi olympiakultaa. Vaikka Montr\xc3\xa9al ei kyseisell\xc3\xa4 kaudella selviytynyt NHL:n pudotuspeleihin, Koivu kielt\xc3\xa4ytyi kutsusta MM-kilpailuihin samana kev\xc3\xa4\xc3\xa4n\xc3\xa4. Olympialaisten yhteydess\xc3\xa4 Koivu valittiin my\xc3\xb6s Kansainv\xc3\xa4lisen olympiakomitean urheilijakomissioon. Koivu sai \xc3\xa4\xc3\xa4nestyksess\xc3\xa4 412 \xc3\xa4\xc3\xa4nt\xc3\xa4, mik\xc3\xa4 oli koko \xc3\xa4\xc3\xa4nestyksen toiseksi suurin \xc3\xa4\xc3\xa4nim\xc3\xa4\xc3\xa4r\xc3\xa4. Ainoastaan maastohiiht\xc3\xa4j\xc3\xa4 Beckie Scott sai enemm\xc3\xa4n \xc3\xa4\xc3\xa4ni\xc3\xa4 kuin Koivu. \xc3\x84\xc3\xa4nest\xc3\xa4m\xc3\xa4\xc3\xa4n olivat oikeutettuja kaikki olympiakisoihin osallistuneet urheilijat, joista 2\xc2\xa0003 k\xc3\xa4ytti \xc3\xa4\xc3\xa4nioikeuttaan. Koivun kahdeksanvuotinen pesti KOK:ssa k\xc3\xa4ynnistyi 26. helmikuuta 2006. Olympiakomitean j\xc3\xa4senen\xc3\xa4 Koivu p\xc3\xa4\xc3\xa4si my\xc3\xb6s kantamaan olympiatulta ennen Lontoossa j\xc3\xa4rjestettyjen vuoden 2012 kes\xc3\xa4olympialaisten alkua. H\xc3\xa4nen kautensa urheilijakomissiossa p\xc3\xa4\xc3\xa4ttyi vuonna 2014._NEWLINE_Vuoden 2008 MM-kilpailuihin polvivammansa j\xc3\xa4lkeen. Kyseisiss\xc3\xa4 MM-kilpailuissa Suomen kapteenina toimi Ville Peltonen, ja Koivu mainitsi kisoihin saapuessaan ettei tahtoisi vied\xc3\xa4 kapteenin teht\xc3\xa4v\xc3\xa4\xc3\xa4 Peltoselta, vaikka sit\xc3\xa4 h\xc3\xa4nelle tarjottaisiinkin. Kisojen kuudessa pelaamassaan ottelussa Koivu merkkautti kolme sy\xc3\xb6tt\xc3\xb6pistett\xc3\xa4 ja Suomi saavutti kisoissa pronssimitalin. Maajoukkueen pronssijuhlien yhteydess\xc3\xa4 Koivu mainitsi haastattelussa olevansa kiinnostunut maajoukkueessa pelaamisesta my\xc3\xb6s vuoden 2010 talviolympialaisissa. Maajoukkueen p\xc3\xa4\xc3\xa4valmentajaksi saapunut Jukka Jalonen kutsui Koivun olympiaturnauksen kokoonpanoon, ja nelj\xc3\xa4nsiss\xc3\xa4 olympiakisoissaan Koivu saalisti niin ik\xc3\xa4\xc3\xa4n nelj\xc3\xa4nnen mitalinsa Suomen kukistaessa kisojen pronssiottelussa Slovakian numeroin 5\xe2\x80\x933. Nelj\xc3\xa4nnen olympiamitalinsa johdosta Koivu ja Suomen joukkueessa pelanneet Ville Peltonen ja Jere Lehtinen nousivat Vladislav Tretjakin, Igor Kravt\xc5\xa1ukin ja Ji\xc5\x99\xc3\xad Hol\xc3\xadkin rinnalle jakamaan olympiamitalien enn\xc3\xa4tyst\xc3\xa4. Vancouverin olympialaisten j\xc3\xa4lkeen Koivu mainitsi, ettei h\xc3\xa4nen uransa maajoukkueessa olisi viel\xc3\xa4 ohi, ja kertoi vuoden 2013 kev\xc3\xa4\xc3\xa4ll\xc3\xa4 olevansa innokas palaamaan maajoukkueeseen j\xc3\xa4lleen vuoden 2014 talviolympialaisiin._NEWLINE_Maajoukkueen p\xc3\xa4\xc3\xa4valmentajaksi vuoden 2013 MM-kilpailujen j\xc3\xa4lkeen palannut Erkka Westerlund nimesi vuoden 2013 kes\xc3\xa4kuussa 54 pelaajan listan, josta h\xc3\xa4n valitsisi pelaajat vuoden 2014 olympiaturnaukseen ja nimesi my\xc3\xb6s Koivun mukaan olympiajoukkueen ehdokasryhm\xc3\xa4\xc3\xa4n. Elokuussa Koivu kertoi, ett\xc3\xa4 h\xc3\xa4n haluaisi siirt\xc3\xa4\xc3\xa4 maajoukkuekapteenin teht\xc3\xa4v\xc3\xa4n jo eteenp\xc3\xa4in vuoden 2014 talviolympialaisissa._NEWLINE_Kaikkien odotusten vastaisesti Koivu kielt\xc3\xa4ytyi kutsusta edustaa Suomea talviolympialaisissa. Koivu p\xc3\xa4\xc3\xa4t\xc3\xb6kseen olympiapaikan luovuttamisesta vaikuttivat edelleen kisoja edelt\xc3\xa4nyt aivot\xc3\xa4r\xc3\xa4hdys ja tavoite voittaa NHL:n Stanley Cup. Ahkerana ja vaativana harjoittelijana tunnettu Koivu halusi k\xc3\xa4ytt\xc3\xa4\xc3\xa4 olympialaisten tuoman tauon lev\xc3\xa4t\xc3\xa4kseen, jotta voisi palata hyv\xc3\xa4kuntoisena olympiatauon j\xc3\xa4lkeen kaukaloon jahtaamaan NHL:n mestaruutta. Koivu vet\xc3\xa4ytyi joukkueesta sivuun vain p\xc3\xa4ivi\xc3\xa4 ennen kuin j\xc3\xa4\xc3\xa4kiekkomaajoukkue tammikuun alussa julkaisi olympialaisiin l\xc3\xa4htev\xc3\xa4n ryhm\xc3\xa4ns\xc3\xa4. Koivu v\xc3\xa4litti p\xc3\xa4\xc3\xa4valmentaja Erkka Westerlundille kirjallisen viestin koskien luopumista olympiapaikasta, jonka lukeminen olympiaryhm\xc3\xa4n julkistamistilaisuudessa sai Westerlundin herkistym\xc3\xa4\xc3\xa4n. H\xc3\xa4n kertoi Koivun poisj\xc3\xa4\xc3\xa4nnin olleen h\xc3\xa4nelle henkil\xc3\xb6kohtaisesti vaikea asia ja ett\xc3\xa4 Koivulle oli kaavailtu joukkueeseen suurta roolia. Koivu itse mainitsi \xe2\x80\x9dp\xc3\xa4\xc3\xa4t\xc3\xb6ksen olleen h\xc3\xa4nelle hyvin vaikea\xe2\x80\x9d, ja ett\xc3\xa4 \xe2\x80\x9dolympiapaikka oli ollut h\xc3\xa4nen unelmansa.\xe2\x80\x9d H\xc3\xa4n totesi, ett\xc3\xa4 \xe2\x80\x9dvanhetessa t\xc3\xa4ytyy pysy\xc3\xa4 itselleen rehellisen\xc3\xa4\xe2\x80\x9d, ja ettei h\xc3\xa4n olisi \xe2\x80\x9dtarpeeksi hyv\xc3\xa4ss\xc3\xa4 fyysisess\xc3\xa4 kunnossa edustaakseen Suomea.\xe2\x80\x9d_NEWLINE__NEWLINE_\xc2\xbbValmennuksen kanssa asiasta on keskusteltu viimeisten viikkojen aikana muutamaan otteeseen. Aivot\xc3\xa4r\xc3\xa4hdyksest\xc3\xa4 johtuva viiden viikon tauko peleist\xc3\xa4 ja l\xc3\xa4hes mit\xc3\xa4t\xc3\xb6n harjoittelu n\xc3\xa4iden viikkojen aikana on johtanut siihen, ett\xc3\xa4 fyysinen kuntoni ei ole sill\xc3\xa4 tasolla, jolla itse sen haluaisin olevan, jotta l\xc3\xa4htisin edustamaan Suomea olympialaisiin maailman huippupelaajia vastaan. Unelma ja realismi ovat kohdaltani ristiriidassa omasta mielest\xc3\xa4ni. Soisin, ett\xc3\xa4 tilallani pelaisi paremmin valmistautunut pelaaja._NEWLINE_Terveisin, Saku Koivu\xc2\xbb _NEWLINE_(Saku Koivun kirjallinen viesti Erkka Westerlundille Sotshin olympiapaikan luovuttamisesta.)\n_START_SECTION_\nPelitapa ja pelaajakuva\n_START_PARAGRAPH_\nKoivu muistetaan taitavana pelinrakentajana ja joukkueelleen t\xc3\xa4rke\xc3\xa4n\xc3\xa4 johtajana sek\xc3\xa4 kaukalossa ett\xc3\xa4 sen ulkopuolella. Muun muassa Koivun kanssa pitk\xc3\xa4n yhteisen uran maajoukkueessa luonut Jere Lehtinen on todennut ett\xc3\xa4 "Suomen voittaessa maailmanmestaruuden Koivu oli maailman paras keskushy\xc3\xb6kk\xc3\xa4\xc3\xa4j\xc3\xa4". Turun Palloseurassa Koivua valmentanut Vladimir Jurzinov on sanonut Koivun olevan \xe2\x80\x9dhenkisesti ja teknisesti niin vahva, ett\xc3\xa4 h\xc3\xa4n pystyy joukkueensa kanssa tekem\xc3\xa4\xc3\xa4n mit\xc3\xa4 vain.\xe2\x80\x9d Koivu tunnettiin sek\xc3\xa4 seura- ett\xc3\xa4 maajoukkuetasolla esikuvallisena, rohkeana ja periksiantamattomana pelaajana, mink\xc3\xa4 johdosta h\xc3\xa4n kuului useimmiten seuransa kapteenistoon ja johtaviin pelaajiin. Koivu oli urallaan my\xc3\xb6s t\xc3\xa4rke\xc3\xa4 esimerkinn\xc3\xa4ytt\xc3\xa4j\xc3\xa4 ja mentori nuoremmille j\xc3\xa4\xc3\xa4kiekkoilijoille._NEWLINE__NEWLINE_\xc2\xbbH\xc3\xa4n on auttanut minua urallani todella paljon. Uskon, ett\xc3\xa4 urani on l\xc3\xa4htenyt nousuun, koska aloin pelata kuten NHL:ss\xc3\xa4 vaaditaan, ja paljon siit\xc3\xa4 on Sakun kanssa pelaamisen ansiota.\xc2\xbb _NEWLINE_(Koivun ketjukaverina Anaheimissa pelannut Andrew Cogliano.)_NEWLINE__NEWLINE_\xc2\xbbH\xc3\xa4n nosti riman korkealla niin j\xc3\xa4\xc3\xa4ll\xc3\xa4 kuin sen ulkopuolella ja todellakin n\xc3\xa4ytti maailmalle, mit\xc3\xa4 sana rohkeus merkitsee. Saku on yksi hienoimmista ihmisist\xc3\xa4, joita olen koskaan tavannut. Olen onnellinen saadessani kutsua h\xc3\xa4nt\xc3\xa4 joukkuekaverikseni ja viel\xc3\xa4 enemm\xc3\xa4n ylpe\xc3\xa4 siit\xc3\xa4, ett\xc3\xa4 voin kutsua h\xc3\xa4nt\xc3\xa4 yst\xc3\xa4v\xc3\xa4kseni.\xc2\xbb _NEWLINE_(Koivun kanssa Montr\xc3\xa9alissa ja Anaheimissa yhdess\xc3\xa4 pelannut Sheldon Souray.)_NEWLINE_Koivu ei kertaakaan urallaan  ollut joukkueensa paras maalintekij\xc3\xa4, vaan h\xc3\xa4n pyrki aina luomaan maalintekomahdollisuuksia muille. H\xc3\xa4nen uransa suurin maalim\xc3\xa4\xc3\xa4r\xc3\xa4, 27 osumaa, syntyi h\xc3\xa4nen viimeisell\xc3\xa4 kaudellaan Turun Palloseurassa. H\xc3\xa4nen NHL-uransa suurin yhden kauden maalilukema on 22, kun taas 17 kautta kest\xc3\xa4neell\xc3\xa4 NHL-urallaan h\xc3\xa4n on ylitt\xc3\xa4nyt 30 maalisy\xc3\xb6t\xc3\xb6n rajan kaksitoista kertaa ja j\xc3\xa4\xc3\xa4nyt alle 20 maalisy\xc3\xb6t\xc3\xb6n ainoastaan nelj\xc3\xa4 kertaa; kausilla 1999\xe2\x80\x932000, 2001\xe2\x80\x932002, 2012\xe2\x80\x932013 ja 2013\xe2\x80\x932014._NEWLINE_Koivun ura k\xc3\xa4rsi lukuisista eri loukkaantumisista. Loukkaantumisherkkyytt\xc3\xa4 pidettiinkin usein h\xc3\xa4nen ainoana pelillisen\xc3\xa4 heikkoutenaan. Tulokaskautensa 1995\xe2\x80\x931996 j\xc3\xa4lkeen Koivu pelasi NHL:ss\xc3\xa4 t\xc3\xa4yden runkosarjan ainoastaan yhden kerran, kaudella 2002\xe2\x80\x932003.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKoivun vanhemmat ovat Tuire ja Jukka Koivu. Jukka on tunnettu j\xc3\xa4\xc3\xa4kiekkovalmentaja ja -vaikuttaja, ja h\xc3\xa4n on muun muassa toiminut Turun Palloseuran p\xc3\xa4\xc3\xa4valmentajana vuosina 2003\xe2\x80\x932005 sek\xc3\xa4 vuonna 2011._NEWLINE_My\xc3\xb6s Sakun pikkuveli Mikko Koivu on ammattilaisj\xc3\xa4\xc3\xa4kiekkoilija, ja h\xc3\xa4n on NHL-seura Minnesota Wildin kapteeni ja j\xc3\xa4\xc3\xa4kiekon maailmanmestari vuoden 2011 MM-kilpailuista. Saku ja Mikko tekiv\xc3\xa4t j\xc3\xa4\xc3\xa4kiekon historiaa 30. lokakuuta 2008 pelatussa ottelussa, kun Minnesota kohtasi Montr\xc3\xa9alin; kyseess\xc3\xa4 oli ensimm\xc3\xa4inen kerta, kun eurooppalainen veljespari kohtasi toisensa NHL:ss\xc3\xa4 omien joukkueidensa kapteeneina. Heill\xc3\xa4 on my\xc3\xb6s vuonna 1973 syntynyt velipuoli._NEWLINE_Koivu kihlautui Hanna Norion kanssa vuonna 2001 Kakskerrassa, ja heid\xc3\xa4t vihittiin kes\xc3\xa4ll\xc3\xa4 2002. Pariskunnan esikoistyt\xc3\xa4r Ilona syntyi loppuvuonna 2004, ja heid\xc3\xa4n toinen lapsensa, poika Aatos syntyi kes\xc3\xa4kuussa 2006._NEWLINE_Vuonna 2008 Koivu esiintyi kanadalaisen Simple Plan-yhtyeen kappaleen "Save You" musiikkivideolla. Videolla esiintyiv\xc3\xa4t my\xc3\xb6s Koivun tavoin sy\xc3\xb6v\xc3\xa4n sel\xc3\xa4tt\xc3\xa4neet Sharon Osbourne, Marissa Winokur ja Kevin Hearn. Videon avulla ker\xc3\xa4ttiin varoja sy\xc3\xb6p\xc3\xa4potilaiden hyv\xc3\xa4ksi._NEWLINE_Koivu on toiminut vuodesta 2013 Suomen lasten sy\xc3\xb6p\xc3\xa4s\xc3\xa4\xc3\xa4ti\xc3\xb6 Aamun keulakuvana, ja h\xc3\xa4n on my\xc3\xb6s s\xc3\xa4\xc3\xa4ti\xc3\xb6n hallituksen j\xc3\xa4sen.'